'n Genealogiese analise van die Cyster-familie van Pniël : hulle bydrae tot die ontwikkeling van 'n sendingdorp en 'n geslote gemeenskap in Suid-Afrika
AFRIKAANSE OPSOMMING: Hierdie studie handel oor die familiegeskiedenis van die Cyster-familie van die sendingdorp, Pniël in die Wes-Kaap. Die oorsig oor die geskiedenis strek vanaf die stigting van die sendingstasie in 1843 tot die huidige geslag. Die parenteelstaat is opgestel oor 'n tydperk van meer as 200 jaar deur van genealogiese en kultuurgeskiedenis-navorsingsmetodes gebruik te maak. Die stamvader, Carel Cyster, is afkomstig van die naburige plaas, Lekkerwijn in die Groot-Drakensteindistrik, waar hy as 'n slaaf werksaam was. Baie min is oor hom opgeteken in die argivale bronne waar hy byvoorbeeld woonagtig was voordat hy by die plaas geregistreer het, is onbekend. Die name van slawe was in die opgaafrolle aangeteken, maar daar kan nie met absolute sekerheid gesê word watter een van die honderde persone met dieselfde naam hy kan wees nie. Hy tree in die huwelik met Sara Willemse op 23 Julie 1844 te Pniël. Die oorsprong van Sara is ook op die plaas Lekkerwijn, waar sy saam met haar moeder en gesin gewoon het. Volgens mondelinge oorleweringe was sy 'n duusvrou. Uit die huwelik is tien kinders gebore, ses seuns en vier dogters. Een van die dogters, Dina Charlotta, se genealogiese spoor loop dood nadat sy te Pniël gedoop is. Die familie moes 'n nuwe identiteit as 'n sendingstasie-familie rekonstrueer nadat hulle as slawe in 1838 vrygestel is. Die keuse om deel te word van die sendingstasie het baie voordele vir die ouerpaar ingehou. Die grootste gedeelte van die nasate bevind hulle steeds op die sendingstasie waar hulle as deel van 'n gemeenskap hulle tradisies volg. Die sewe geslagte van die ander nege kinders kan duidelik gevolg word deur na huweliks- en doopregisters van die Pniël Congregational Kerk of in die argiewe van die Nederduitse Gereformeerde Kerk van Suid-Afrika in Stellenbosch te kyk. Die nasate van die pionierspaar bevind hulle vandag ook oral in die wêreld waar hulle, soos hulle voorouers, ʾn positiewe bydrae lewer tot die welsyn van die gemeenskap waarin hulle hulle bevind. Die ontwikkeling van verskillende beroepe het uitgebrei van arbeiders as slawe tot beroepe waar die Cyster-familie hulle in enige werksomstandigheid kan laat geld. Die kern van die studie is 'n uitgebreide parenteelstaat wat name bevat en strek van die vroeë 19de eeu tot in 2018. Moderne tegnologie het die taak van die navorser in 'n groot mate vergemaklik, omdat baie van die navorsingsbronne aanlyn beskikbaar is. Verder kon familielede deur middel van 'n webtuiste gemotiveer word om bydraes te lewer wat die parenteelstaat voortdurend kon aanvul.